**insomnii**

*Anisoara Iordache*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

zvântă pe insomnii nisipoase

lacrima florilor;

ademeneşte-

cu un şuier prelung,

lupoaica albă

a nopţii.

împătureşte cortina dimineţii în patru:

bucuroase,

marile zboruri

se prind, ciripind de catarg.

urcă fluierând pe cea mai înaltă colină,

să pipăie cu sufletul

visul lui Dumnezeu.

\*

\*

\*

îndepărtatul cântec al mierlei,

melodiosul sunet al naiului,

drum fac

sărăciei alergătoare spre cer.

pe marginea cărării,

poticneala-

sub roţile simţurilor,

jeluieşte amorţirea.

semne mărunte-în zborul fluturilor,

în lăcrima dimineţii,

în zbuciumul pământului,

dau în vileag

intenţia lunii de a lumina şi mâine

cuiburile...

\*

\*

\*

ridic jaluzelele:

fărâme din bucuriile despletitelor veri,

pe îndepărtatele ziduri ale Tirului.

în larg:

răzmeriţă de păsări-

ultimul ţipat

al pârguitelor fructe de toamnă

la ferestre.

serafimi

îmbracă copacii mergători-

descojiţi de verde,

cu galbene rugăciuni.

Alexandru a prins un satir-

prin porţile larg deschise ale ecluzei,

trec,

ca nişte păsări călătoare,

stoluri de vise.

\*

\*

\*

miez roşu de pepene-

pribeag

prin dulceaţa nopţilor de toamnă.

îmbrăcată în straiele lunii,

suflu

în păpădia singurătăţii

unde se vor duce visele mele?

evantai din pene de păun

seceră vârfurile plopilor-

răsfirare

fulgi din pernele stelelor

descântă

somnul copiilor-

alinare

vinul nu mai joacă în butoaie;

mireasa s-a aşezat pe scaun-

semn

că vor bate şi la mine

peţitorii.